Je Henris de Vergé, senechaus de Borgoingne et sires de Mirabel, faz savoir a toz ces qui verront ces presentes letres que je ay cex covenances vers Haymon, arcediacre de Lengres, et seignor de Seint Seigne. Ce est a savoir que comant qu’il soit en quelque meniere qu’il aveingne, que je, ne mi hoir puissiens faire que nos aiens le fié de Seint Seigne, que li sires de Seint Seigne tenoit dou seignor de Bealmont, je suis tenuz au dit arcediacre ou au seignor de Seint Seigne, qui que il soit, rendre cent livres d’estevenans et un palefroy por sum cors, et voil et outroi que li diz fiez de Seint Seigne soit tozjorz mais au seignor de Miribel, qui que il soit, senz desseurer ne deparoir de sa mayn, et me doit accorder vers ledit arcediacre ou vers le seignor de Seint Seingne, qui que il soit, des bois c’um dit dam Martin, des quex choses nos sumes en descorde. Et voil et outroy qu’il teignent cel dit fié de Seint Seingne en aloof jusque tant que ces choses soient acordées et essenses dou tot en tot. Et por ce que ces choses soient fermes a toz jorz mais je ai mis mon sael en ces letres. Et ce fu fait l’an Nostre Seignor mil et deus cenz et cinquante cinc, ou moys de joinvier.